LYNNWOODRIF GEMEENTE - e•Kerkbode
February 26, 2018 KerkbodeVakatures
Sluitingsdatum: Maandag, 12 Maart 2018.
In biddende afhanklikheid teenoor die drie-enige God maak die gemeenteraad van Lynnwoodrif-gemeente bekend dat aansoeke vir die volgende bedienaar van die Woord van God ingewag word.
Lynnwoodrif-gemeente is ’n gemeente in die ooste van Pretoria. Met ons visie “Kom na My toe …” (Matt 11:28) wil ons almal omarm en laat tuis voel. Ons het 1 520 belydende en 378 dooplidmate. Ons beskou onsself as ’n vernuwende gemeente wat vorentoe beweeg, maar binne die tradisionele gereformeerde teologie ons bediening doen.
Die gemeenteraad besluit om ’n ouderdomsriglyn en ’n riglyn vir huwelikstatus neer te lê sodat die behoeftes van die gemeente hierdeur aangespreek kan word. Ons adverteer nie ’n spesialis-leraarspos nie, maar ’n gemeenteleraarspos. Die leraar sal in sekere mandaatterreine dien, soos deur die gemeenteraad bepaal.
Die volgende vereistes is vir die gemeenteraad van besondere belang:
• Gereformeerd-behoudende teologie en bediening.
• Dinamiese persoon wat maklik by ’n vernuwende en voorwaarts-bewegende gemeente kan aanpas.
• Die kandidaat moet verkieslik tussen 30 en 35 jaar oud wees.
• Getroud en verkieslik met kinders.
• Sy eggenoot moet aktief binne die gemeente diensbaar wees.
• Spanwerker ter wille van ononderhandelbare eenheid tussen leraars en eenheid van die gemeente.
• Die kandidaat moet homself ook binne ’n gemeenskapsgedrewe gestuurde bediening (missionaal) tuisvind.
• Die kandidaat moet ’n entoesiastiese bedienaar van die Woord wees.
Traktement en behuising:
Die traktement is onderhandelbaar volgens sinodale skaal, met ander voordele en riglyne as basis. ’n Behuisingstoelaag sal verskaf word.
• Aansoeke moet vergesel wees van ’n volledige CV, twee onlangse getuigskrifte en kontakbesonderhede van vier referente.
• Kandidate op die kortlys sal vraelyste wat aan u gestuur sal word, moet voltooi.
• Kandidate moet vir onderhoude en proefpreke beskikbaar wees.
• Sluitingsdatum van aansoeke is Maandag, 12 Maart 2018.
Die voorsitter van die Pre-advieskomitee: Ouderling Riaan Venter
Navrae: Dr Jorrie Potgieter by 012 348 5135/6 (w)
Lynnwoodrif-gemeente onderskryf die 2007, 2013 en 2016 besluite van die Algemene Sinode ten opsigte van huwelike.